Vejnavnenævnet

Høringssvar vedr. 2 nye vejnavne i Valby

Høringssvar vedr. navngivning af to nye veje i Valby

Valby Lokaludvalg har modtaget høring vedr. navngivning af to nye veje i det tidligere industriområde på F.L. Smidth-grunden i Valby.

Valby Lokaludvalg ser positivt på at lave en samlet navngivning af områdets veje som foreslået af De Forenede Ejendomsselskaber, hvor vejene i det nordøstlige hjørne navngives med vejnavne, der afspejler områdets karakter af tidligere industriområde. Valby Lokaludvalg har gennem hele forløbet med udvikling af området bakket op om intentionen om at bevare de historiske spor og bygningskvaliteter, genanvendelsen af de gamle industribygninger repræsenterer. Vi finder samtidig, at ideen med at fortsætte med at navngive øvrige veje i området efter danske skuespillere bør fortsættes.

Lokaludvalget kan derfor bakke op om forslaget om at navngive den ene af de foreslåede veje Poul Bundgaards Vej, men foreslår, at man reserverer navnet Kirsten Walthers Vej til en af de kommende nye veje, og i stedet kalder denne vej Valby Maskinfabrik Vej i overensstemmelse med de bevarede bygningers historie. Valby Maskinfabrik var en kendt og betydelig virksomhed i Valby, som mange borgere har en relation til.

Valby Lokaludvalg indgår gerne i en nærmere dialog om en samlet plan for navngivning af hele lokalplanområdets vejnet.

Med venlig hilsen

Lisbeth Ritter

Formand for Valby Lokaludvalg

Michael Fjeldsøe

Formand for plangruppen, Valby Lokaludvalg